Yhdysvaltain Grand Prix 2019

Yhdysvaltain Grand Prix 2019 (virallisesti Formula 1 Emirates United States Grand Prix 2019) oli Formula 1 -kauden 19. osakilpailu, joka ajettiin 3. marraskuuta Circuit of the Americasin moottoriradalla Yhdysvalloissa.
Vapaat harjoitukset.
Kilpailuviikonloppua varten Haas-talli päätti asentaa Kevin Magnussenin autoon uuden kurvikkaamman etusiiven sekä päätypalat, joita talli testasi seuraavaa kautta varten ensimmäisten vapaiden harjoitusten aikana. Lisäksi kaikki tallit saivat mahdollisuuden testata seuraavan kauden rengasseoksia harjoitusten aikana. Williams-talli ajatti testikuljettajaansa Nicholas Latifia, kunnes tämän autoon iski vaihdelaatikkovika ja hän joutui pysähtymään radan varteen. Myös Ferrarin kuljettajalla Charles Leclercillä esiintyi teknisiä ongelmia kaasupolkimessa. McLarenin osalta molemmilla kuljettajilla esiintyi pieniä vaikeuksia, kun Carlos Sainzin auto aliohjasi aiheuttaen pyörähtämisen ja Lando Norrisin pääntuki irtosi kiinnityksistään harjoitusten aikana. Ensimmäisten vapaiden harjoitusten nopein oli Red Bullin Max Verstappen.
Toisissa vapaissa harjoituksissa ainoa merkittävä kolaritilanne tapahtui, kun Romain Grosjean menetti autonsa hallinnan yliohjauksen vuoksi ja osui ratareunukseen aiheuttaen punaisten lippujen heiluttamisen radalla. Racing Pointin kuljettaja Sergio Pérez sai harjoitusten aikana rangaistuksen, koska hän ei mennyt tuomariston järjestämään auton punnitukseen. Mercedeksen Lewis Hamilton oli vapaiden harjoitusten nopein.
Kolmansissa vapaissa harjoituksissa Red Bull, Ferrari ja Mercedes olivat aika-ajotestikierroksiltaan nopeimmat tallit, ainoana poikkeuksena Norrisin kolmas sija. Harjoitusten lopussa Leclercin auto savutti moottorin öljyvuodon vuoksi ja hän joutui pysäyttämään autonsa radan varteen. Hän ei saanut moottorinvaihdosta rangaistusta. Verstappen oli jälleen harjoitusten nopein.
Aika-ajot.
Viileässä kelissä ajetussa aika-ajojen ensimmäisessä osiossa Norris ajoi nopeimman kierrosajan. Alfa Romeo Racingin vauhti ei riittänyt jatkoon. Pudotusvaarassa ollut Toro Rosson Pierre Gasly pystyi parantamaan neljännelle sijalle viimeisellä kierroksellaan. 
Toisessa osiossa Mercedes, Ferrari ja Verstappen muuttivat kilpailua varten rengasvalintaansa kovempaan seokseen. Osion erikoisin tilanne koettiin Hamiltonin, Verstappenin ja Toro Rosson Daniil Kvjatin toimesta, kun Kvjat oli lähellä kolaroida heidän kanssaan, mutta pystyi väistämään radan ulkopuolelle ja tuomaristo hylkäsi tämän parantuneen aikakierroksen.
Kolmannen osion alusta lähtien Valtteri Bottaksen vauhti riitti kärkipaikalle jo ensimmäisellä yrityksellä. Vettel yritti parantaa aikaansa, mutta hävisi paalupaikan Bottakselle kahdellatoista sekunnin tuhannesosalla. Verstappen oli kolmas. Keskijoukon kuljettajista Sainz ajoi seitsemänneksi, mikä hänen mielestään onnistui radalla vallinneiden tuuliolosuhteiden ansiosta.
Kilpailu.
Kilpailun lähdössä Bottas säilytti kärkisijoituksensa, mutta hänen takanaan Verstappenin lähtö onnistui ja ohitti Vettelin, joka tuli myöhemmin useamman auton ohittamaksi. Kahdeksannella kierroksella Vettelin auton jousitus hajosi pomppuisiin ratareunoihin, mikä päättyi keskeytykseen. 
Jälkijoukoissa ajaneille Williamsin kuljettajille kilpailu oli haastava, kun George Russellin autossa oli varikkokäynnin jälkeen ohjaus- sekä rengasongelmia ja Robert Kubica joutui keskeyttämään kilpailun hydrauliikkaongelmaan. Myös Haasilla oli vaikeuksia kotikilpailussaan, kun Magnussen keskeytti jarruvian aiheuttamaan ulosajoon ja Grosjeanin vauhti ei riittänyt pistesijoista taistelemiseen. 
Keskijoukoissa Renault’n ja McLarenin kuljettajat taistelivat keskenään, minkä seurauksena Daniel Ricciardo oli kuudes ennen Norrisia ja Sainzia sekä tallikaveriaan Nico Hülkenbergiä. Kvjat ajoi kymmenenneksi, mutta hän menetti pistesijansa kolaroituaan kilpailussa aikaisemmin Perézin kanssa.
Leclercin kilpailu meni pieleen, kun hänellä oli rengasongelmia ja varikkokäynti kesti yli seitsemän sekuntia, jolloin hän jäi lopputuloksissa neljänneksi. Alexander Albonin kilpailu alkoi vaikeasti, kun hän joutui Leclercin ja Sainzin väliin ensimmäisessä mutkassa ja teki aikaisemman varikkopysähdyksen, mutta nousi varmalla ajamisella lopulta viidenneksi (katsojat äänestivät hänet myös päivän kuljettajaksi). Bottas voitti kilpailun ennen tallikaveriaan Hamiltonia ja Red Bullin Verstappenia.